CELEX: 32020D1237
Language: et
Date: 2020-08-25 00:00:00
Title: Komisjoni otsus (EL) 2020/1237, 25. august 2020, millega lubatakse Ühendkuningriigil pikendada Euroopa Parlamendi ja nõukogu määruse (EL) 2020/698 artiklites 3 ja 11 sätestatud teatavaid tähtaegu (teatavaks tehtud numbri C(2020) 5757 all) (Ainult ingliskeelne tekst on autentne)

31.8.2020   
               
               
                  ET
               
               
                  Euroopa Liidu Teataja
               
               
                  L 282/22
               
            
         KOMISJONI OTSUS (EL) 2020/1237,
         25. august 2020,
         millega lubatakse Ühendkuningriigil pikendada Euroopa Parlamendi ja nõukogu määruse (EL) 2020/698 artiklites 3 ja 11 sätestatud teatavaid tähtaegu
         
            
               (teatavaks tehtud numbri C(2020) 5757 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. mai 2020. aasta määrust (EL) 2020/698, milles sätestatakse seoses COVID‐19 puhanguga ajutised erimeetmed teatavate tunnistuste, litsentside ja lubade uuendamise või pikendamise ning korraliste kontrollide ja jätkuõppe edasilükkamise kohta teatavates transpordialaste õigusaktide valdkondades, (1) eriti selle artikli 3 lõiget 3 ja artikli 11 lõiget 4 koostoimes Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu artikliga 131,
         ning arvestades järgmist:
         
                     (1)
                  
                  
                     Määruse (EL) 2020/698 artikli 3 lõikega 1 pikendatakse selliste juhilubade kehtivust, mis oleksid kaotanud või kaotaksid kehtivuse ajavahemikul 1. veebruarist 2020 kuni 31. augustini 2020.
                  
               
                     (2)
                  
                  
                     Määruse (EL) 2020/698 artikli 11 lõikega 2 pikendatakse vedurijuhiloa omanikele perioodilise kontrolli tegemiseks ettenähtud tähtaegu, mis oleksid lõppenud või lõpeksid ajavahemikul 1. märtsist 2020 kuni 31. augustini 2020.
                  
               
                     (3)
                  
                  
                     Ühendkuningriik esitas 31. juuli 2020. aasta kirjas põhjendatud taotluse saada luba pikendada kõnealuse määruse artikli 3 lõikes 1 sätestatud tähtaega ajavahemikul 1. veebruarist 2020 kuni 31. augustini 2020 nelja kuu võrra ning artikli 3 lõikes 1 sätestatud seitsmekuulist perioodi nelja kuu võrra. Samas kirjas esitas Ühendkuningriik ka põhjendatud taotluse saada luba pikendada kõnealuse määruse artikli 11 lõikes 2 sätestatud tähtaega ajavahemikul 1. märtsist 2020 kuni 31. augustini 2020 nelja kuu võrra.
                  
               
                     (4)
                  
                  
                     Ühendkuningriigi esitatud teabe kohaselt vastutab Euroopa Parlamendi ja nõukogu direktiivi 2006/126/EÜ (2) kohaste juhilubade väljaandmise eest Suurbritannias liikluskorralduse teenindusbüroo Driver and Vehicle Licensing Agency (edaspidi „DVLA“), kelle valduses on andmed 49 miljoni juhiloa omaniku ja rohkem kui 40 miljoni registreeritud sõiduki valdaja kohta. DVLA saab iga kuu keskmiselt ligikaudu 1,6 miljonit postisaadetist. Kuigi DVLA veebikanaleid on olnud võimalik kasutada kogu pandeemia vältel, saab teatavaid menetlusi lõpule viia vaid siis, kui esitatakse paberkandjal taotlus ja seda täiendavad dokumendid. Mõnel juhul hõlmab see juhilubade uuendamist. DVLA saab iga kuu rohkem kui 200 000 paberkandjal uuendamistaotlust, millega 70-aastased või vanemad sõidukijuhid täidavad kohustust pikendada oma juhiloa halduslikku kehtivusaega või juhtimisõiguse kehtivust. Paberkandjal taotlusi esitavate isikute hulka kuuluvad ka kutselised sõidukijuhid, kes peavad uuendama oma õigust juhtida veoautosid ja/või busse, ning isikud, kes peavad uuendama meditsiinilise piiranguga juhiluba. Ühendkuningriik leiab, et selle jaoks vajab DVLA juhilube väljaandev üksus suurt hulka töötajaid, kes menetleksid taotlusi ja annaksid välja uuendatud juhilube. Põhja-Iirimaal tegeleb juhilubade uuendamisega liikluskorralduse teenindusbüroo Driver and Vehicle Agency (edaspidi „DVA“), kes peab juhilubade uuendamisel toime tulema samasuguste raskustega nagu DVLA.
                  
               
                     (5)
                  
                  
                     COVID-19 leviku tõkestamiseks ja piiramiseks kehtestati Inglismaal ja Walesis nõuded teatavate äriühingute ja -ruumide sulgemiseks ning liikumis- ja kogunemispiirangud 26. märtsil (The Health Protection (Coronavirus, Restrictions) (England) Regulations 2020; The Health Protection (Coronavirus Restrictions) (Wales) Regulations 2020), Šotimaal 28. märtsil (the Health Protection (Coronavirus Restrictions) (Wales) Regulations 2020)) ja Põhja-Iirimaal 28. märtsil (The Health Protection (Coronavirus, Restrictions) Regulations (Northern Ireland) 2020).
                  
               
                     (6)
                  
                  
                     Ühendkuningriigi esitatud teabe kohaselt töötab 6 000 DVLA töötajat peamiselt ühes hoones, kus tehakse kõiki lubade väljaandmisega seotud toiminguid. Pärast COVID-19 pandeemiast tingitud piirangute kehtestamist pidi DVLA vähendama kohapealsete töötajate arvu 6 000-lt 800-le, kusjuures piirangute varastes etappides oli ametiruumes kohal vaid 300 töötajat. Seepärast ei suutnud DVLA tavapärast hulka toiminguid teha. Tavaolukorras menetleb DVLA iga kuu ligikaudu 140 000 paberkandjal uuendamistaotlust. 2020. aasta aprillis langes menetletud taotluste arv alla 13 000, sellal kui 2020. aasta mais oli see arv veidi alla 30 000.
                  
               
                     (7)
                  
                  
                     Kuigi suutlikkuse suurendamiseks on tehtud kõik, mis võimalik, mõjutavad õiguslikult nõutavad suhtlemisdistantsi hoidmise meetmed ikka veel oluliselt seda, mitu DVLA töötajat saab korraga taotlusi menetleda. DVLA valduste asukohapiirkonna Walesi seadusega nõutakse organisatsioonidelt kõigi mõistlike meetmete võtmist, et tagada kahemeetrise vahemaa hoidmine konkreetsetes bürooruumides. Lubade väljaandmise üksuses tohib praegu korraga viibida ligikaudu 1 600 töötajat, mis on 75 % vähem kui enne COVID-19 pandeemiat. Sellest tulenevalt on DVLA menetletavate uuendamistaotluste ja väljaantavate lubade arv praegu oluliselt väiksem kui 200 000 kuus; tavapärase mahu taastamine on kõige varem võimalik 2021. aastal.
                  
               
                     (8)
                  
                  
                     Ühendkuningriigi esitatud teabe kohaselt eeldatakse praegu, et ajavahemikul 1. septembrist 2020 kuni 31. detsembrini 2020 esitatakse DVLA-le uuendamiseks ligikaudu 1,5 miljonit juhiluba. Selle raames eeldab DVLA, et iga kuu esitatakse talle ligikaudu 200 000 paberkandjal taotlust.
                  
               
                     (9)
                  
                  
                     Ühendkuningriigi esitatud teabe kohaselt jätkab DVLA lisameetmete rakendamist, et leevendada töötajate suurest nappusest tingitud mõju. Need meetmed ei ole siiski piisavad, et DVLA saaks iga kuu menetleda 200 000 paberkandjal uuendamistaotlust, nagu varem. Nii on see hoolimata asjaolust, et võetud ulatuslikud meetmed hõlmavad vahetustega töö kehtestamist, et menetleda taotlusi väljaspool tavapärast tööaega, töötajate arvu suurendamist ja neile majutuse võimaldamist ning täiendava kontoripinna rentimist, mis võimaldab teha suuremal hulgal juhilubade väljaandmisega seotud toiminguid viisil, mis on kooskõlas COVID-19 pandeemia mõju leevendamiseks kehtestatud suhtlemisdistantsi hoidmist käsitlevate õigusaktidega. Kuigi nende meetmete võtmisega saab taastada normaalse menetlusmahu 2021. aastaks, ei piisa neist selleks, et DVLA jõuaks 2020. aasta septembrist detsembrini uuendada iga kuu 200 000 paberjuhiluba, nagu varem.
                  
               
                     (10)
                  
                  
                     Ühendkuningriigi esitatud teabe kohaselt suleti DVA (Põhja-Iirimaa) bürood ja lõpetati paberkandjal taotluste menetlemine 27. märtsil 2020. Kaugtööl olevad töötajad said veebikanalite kaudu esitatud taotlusi menetleda, paberkandjal esitatud taotluste puhul ei olnud see aga võimalik. DVA on järk-järgult suurendanud selliste töötajate arvu, kes teevad tööd büroos, et kõigepealt menetleda elutähtsaid teenuseid osutavate töötajate taotlusi, ning on täiendavate ajutiste korraldustega taganud büroos töötavate inimeste suhtlusdistantsi hoidmise. Osa töötajatest teeb endiselt kaugtööd. Kuigi piirangud lõdvenevad, on praeguseni kehtivate ohutusnõuete tõttu keeruline arsti juurde pääseda nendel, kel juhilubade taotlemisel on vaja esitada nõuetekohaselt täidetud arstitõend. Piirangute taaskehtestamine avaldaks veelgi negatiivsemat mõju nii DVLA kui ka DVA suutlikkusele taotlusi menetleda.
                  
               
                     (11)
                  
                  
                     Ühendkuningriigi esitatud teabe kohaselt mõjutab tavapärase olukorra taastamist ka asjaolu, et paljud sõidukijuhid ei ole saanud taotleda oma juhiloa uuendamist. 2020. aasta märtsis soovitati teatavatel inimrühmadel, sealhulgas isikutel, keda COVID-19 pandeemia ajal peetakse raske haiguse tõttu eriti ohustatuks või kliinilises mõttes väga haavatavaks, võtta mitmeid rangemaid meetmeid enda isoleerimiseks teistest inimestest. See tähendas, et eespool nimetatud sõidukijuhtidel ei olnud võimalik täita vajalikke dokumente ega läbida arstlikku läbivaatust, et esitada paberkandjal taotlus oma juhilubade uuendamiseks. Kuigi piirangud Ühendkuningriigis lõdvenevad ja üha rohkem sõidukijuhte saab jätkata oma igapäevast tegevust, jääb mitu ohutusnõuet endiselt kehtima, mistõttu mõned neist sõidukijuhtidest ei saa ikkagi esitada kõiki vajalikke dokumente nõuetekohase uuendamistaotluse esitamiseks. Lisaks sellele lõdvenevad piirangud Ühendkuningriigi eri osades erinevas tempos, mis teeb olukorra veelgi keerulisemaks.
                  
               
                     (12)
                  
                  
                     Ühendkuningriigi esitatud teabe kohaselt tuleb ette, et 70-aastased ja vanemad inimesed ning teatavate terviseprobleemidega isikud soovivad minimeerida kokkupuudet teiste kodanikega ning parema meelega ei läheks postkontorisse või fotokabiini, mida aga oleks vaja teha paberkandjal taotluse täitmiseks vajalike dokumentide saamiseks. Prognooside kohaselt tuleb ajavahemikul 2020. aasta septembrist kuni 31. detsembrini 2020 uuendada ligikaudu 650 000 juhiluba, mis on välja antud 70-aastasele või vanemale sõidukijuhile. See tähendab, et kui lubade kehtivust täiendavalt ei pikendata, võivad mõned neist 650 000 juhist alates 2020. aasta septembrist oma juhtimisõiguse kaotada.
                  
               
                     (13)
                  
                  
                     Seoses vedurijuhtide perioodilise kontrollimisega vastavalt Euroopa Parlamendi ja nõukogu direktiivile 2007/59/EÜ (3) leiab Ühendkuningriik, et vähemalt mõne vedurijuhi puhul on selline kontroll pärast 31. augustit 2020 tõenäoliselt teostamatu.
                  
               
                     (14)
                  
                  
                     Ühendkuningriigi esitatud teabe kohaselt jäi ajavahemikul 26. märtsist 2020 kuni 4. juulini 2020 tegemata märkimisväärne arv vedurijuhtide perioodilisi tervisekontrolle rangete kontrollimeetmete tõttu, mille valitsus kehtestas COVID-19 leviku tõkestamiseks. Piiranguid hakati lõdvendama 2020. aasta mai alguses ning pärast seda on järk-järgult uuesti alustatud perioodiliste tervisekontrollide tegemist. Ühendkuningriik on välja andnud suunised selle kohta, kuidas tuleks teha perioodilisi kontrolle, kui samal ajal kohaldatakse COVID-19 pandeemia tõkestamiseks kehtestatud kontrollimeetmeid. Kuigi suhtlemisdistantsi hoidmist käsitlevate eeskirjade lõdvendamine on võimaldanud lõpule viia mõned perioodilised kontrollid, on paljude ajavahemikuks 2020. aasta märtsist kuni 2020. aasta juulini planeeritud arsti vastuvõtuaegade tühistamine suurendanud ikka veel tegemata tervisekontrollide arvu.
                  
               
                     (15)
                  
                  
                     Ühendkuningriigi esitatud teabe kohaselt tähendab (edasilükatud) tervisekontrollide üha kasvav arv seda, et lisaks keskmiselt 250 tervisekontrollile, mis iga kuu tehakse, tuleb 2020. aasta detsembri lõpuks teha veel 162 perioodilist tervisekontrolli. See koormab perioodilisi kontrolle tegevaid arste ja haiglaarste veelgi enam; samas peavad vedurijuhid sõitma meditsiinikeskustesse jõudmiseks pikki vahemaid juhul, kui just nende elukohas on kehtestatud liikumispiirangud.
                  
               
                     (16)
                  
                  
                     Ühendkuningriigi esitatud teabe kohaselt saab vedurijuhtide terviseseisundi ja pädevuse kontrollimiseks kehtestatud menetluste raames käsitleda tavalisest vähem juhtumeid, mis on tingitud suhtlemisdistantsi hoidmisega seotud piirangutest ja täiendava puhastamisega seotud nõuetest. Seetõttu on edasilükatud perioodiliste kontrollide üha kasvava arvuga veelgi keerulisem toime tulla. Lisaks võib eeldada, et kui COVID-19 jätkuvalt levib laiema elanikkonna hulgas, ei saa paljud vedurijuhid haiglasse ega koolituskeskusesse minna oma kliinilise haavatavuse tõttu.
                  
               
                     (17)
                  
                  
                     Seepärast tuleks lubada Ühendkuningriigil pikendada määruse (EL) 2020/698 artikli 3 lõikes 1 sätestatud tähtaega ajavahemikul 1. veebruarist 2020 kuni 31. augustini 2020 ja samas artiklis osutatud seitsmekuulist perioodi. Samuti tuleks lubada Ühendkuningriigil pikendada määruse (EL) 2020/698 artikli 11 lõikes 2 sätestatud tähtaega ajavahemikul 1. märtsist 2020 kuni 31. augustini 2020 nelja kuu võrra,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriigil lubatakse pikendada määruse (EL) 2020/698 artikli 3 lõikes 1 ning artikli 11 lõikes 2 sätestatud tähtaegu järgmiselt:
            
                        a)
                     
                     
                        määruse (EL) 2020/698 artikli 3 lõikes 1 sätestatud tähtaega ajavahemikul 1. veebruarist 2020 kuni 31. augustini 2020 nelja kuu võrra;
                     
                  
                        b)
                     
                     
                        määruse (EL) 2020/698 artikli 3 lõikes 1 sätestatud seitsmekuulist perioodi nelja kuu võrra;
                     
                  
                        c)
                     
                     
                        määruse (EL) 2020/698 artikli 11 lõikes 2 sätestatud tähtaega ajavahemikul 1. märtsist 2020 kuni 31. augustini 2020 nelja kuu võrra.
                     
                  
         
            Artikkel 2
            Käesolev otsus on adresseeritud Suurbritannia ja Põhja-Iiri Ühendkuningriigile.
         
         
            Brüssel, 25. august 2020
            
               
                  Komisjoni nimel
               
               Adina-Ioana VĂLEAN
               
                  komisjoni liige
               
            
         
         
            (1)  ELT L 165, 27.5.2020, lk 10.
         
            (2)  Euroopa Parlamendi ja nõukogu 20. detsembri 2006. aasta direktiiv 2006/126/EÜ juhilubade kohta (ELT L 403, 30.12.2006, lk 18).
         
            (3)  Euroopa Parlamendi ja nõukogu 23. oktoobri 2007. aasta direktiiv 2007/59/EÜ ühenduse raudteesüsteemis vedureid ja ronge juhtivate vedurijuhtide sertifitseerimise kohta (ELT L 315, 3.12.2007, lk 51).